മഹാരാഷ്ട്രയിലെ വെള്ളപ്പൊക്കത്തിന്റെ പേരില് തട്ടിപ്പ്: മുംബൈ സ്വദേശി പിടിയില് അന്തിക്കാട്: മഹാരാഷ്ട്രയിലെ വെള്ളപ്പൊക്കത്തിന്റെ പേരില് അനധികൃത പണപ്പിരിവു നടത്തിയ മുംബൈ സ്വദേശിയെ നാട്ടുകാര് പിടികൂടി അന്തിക്കാട് പോലീസിലേല്പ്പിച്ചു. മഹാരാഷ്ട്ര സ്വദേശി മഹേന്ദ്രനാഥ് ശങ്കര് ഭോസ്ലെയാണു 40 പിടിയിലായത്. നല്ല രീതിയില് പാന്റും ഷര്ട്ടും ധരിച്ചെത്തിയ ഇയാള് മുംബൈയിലെ വെള്ളപ്പൊക്കത്തില് അകപ്പെട്ടവരെ സഹായിക്കാന് പണവും വസ്ത്രങ്ങളും ആവശ്യപ്പെട്ടാണു വീടുകളില് കയറി ഇറങ്ങിയത്. ഭൂരിഭാഗം വീട്ടുകാരും ഇയാള്ക്കു പണം നല്കിയിരുന്നു. അന്തിക്കാട് അഞ്ചാം വാര്ഡിലെ പുത്തന്കോവിലകം വില്ലയിലെത്തിയതോടെ സംശയം തോന്നിയ ഇയാളെ ചില കുടുംബക്കാര് ചോദ്യം ചെയ്തതോടെയാണു കള്ളിവെളിച്ചത്തായത്. മലയാളം ചോദിച്ചവരോടു ഹിന്ദിയില് മറുപടി പറഞ്ഞും ഹിന്ദിയില് ചോദിച്ചവരോടു മലയാളം പറഞ്ഞു പരസ്പരവിരുദ്ധമായി സംസാരിച്ചതോടെ നാട്ടുകാര് തടഞ്ഞു നിര്ത്തുകയായിരുന്നു. ഇയാളെ കുറിച്ചുള്ള കൂടുതല് വിവരങ്ങള് അന്വേഷിച്ചു വരികയാണെന്ന് അന്തിക്കാട് പോലീസ് പറഞ്ഞു.